Je Jehans de Ceys, chevalier, à ce temps bailliz dou noble baron mons. Jeham de Chalon, signour d’Arlay, fais savoir à tous que je tien et recognosse tenir en fié ligement de mon amé signour mons. Jeham de Chalon, signour d’Arlay, par raison des fiez de Saint-Agne que je, lidiz Jehanz, [tien] des signours de Rens, desquex signours de Rens je, lidiz Jehans de Ceys, tenoie ledit fié, liquel fié est de l’iritaige Yolent, ma fame: c’est assavoir es bois de Jarraise les trois parties dou leu que l’on apele coste Frelmont, atochant, d’une part, es bois communaux de Cernens et, d’autre part, à la coste dou Poiz, liquex pieces de terre est assise entre douz ruisseaux qui s’ajostent oudit Poiz et corrent de çay et de lay, tanque au chemin qui s’an va à Saint-Agne sus Vauz; et à Cernens les enfanz Perrin Reschon, emsamble lour meix, le fil à Donzel, ensamble son mex, les anfanz au Voirre, emsamble lour mex, les anfanz Bertholemey, emsamble lour mex, les anfanz Jaquemet et Hugon, son frere, ensamble lour mex, Jehannim de La Loche, le fié Jannim de Cernens. Et en recognossance de ces choses dessusdites, je, lidiz Jehannins de Ceys, chevaliers, ay mis mon seel pendant en ces presantes lattres. Faites et données l’am Nostre Signour qui corroit per mil CC octante et VIII, le juedi après Toz Sainz.